Henriette Kjær (KF), 2000-10-26:
I Det Konservative Folkeparti finder vi det helt afgørende, at man kan være tryg i sit valg af tandlæge.
Det er lidt af en jungle at blive sendt ud i, når man skal vælge en ny tandlæge, når man går fra skoletandplejen over i det private system, eller hvis man i forbindelse med flytning eller af andre årsager skal finde en ny tandlæge.
De fleste tandlæger er kompetente, dygtige og pålidelige til deres job.
Det ligger mig derfor meget på sinde at slå fast, at dette forslag retter sig mod de brodne kar, der findes i alle brancher, og jeg ved, at de også findes blandt tandlægerne.
Efter at have undersøgt problemstillingen står det klart for os, at næsten alle amter døjer med et par tandlæger, der gang på gang fejlbehandler patienterne, men hvor de amtslige tandlægenævn, hvortil man kan klage, intet kan stille op i forhold til tandlægernes videre praktiseren. Nogle har oplyst, at de endda har henvendt sig til Sundhedsstyrelsen, hvor de blot har kunnet konstatere, at styrelsen åbenbart ikke skrider ind over for de tandlæger, der gentagne gang fejlbehandler en patient.
Derfor synes vi ikke, at det nuværende system er godt nok.
Patienten bør derefter have ret til at se, hvad fejlbehandlingen dækker over, altså få aktindsigt, og derefter selv vurdere, om vedkommende vil benytte tandlægen eller ej.
Vi lever i dag i et vidensamfund, hvor det enkelte menneske i højere og højere grad søger informationer, foretager valg og stiller sig kritisk til etablerede systemer.
Det er for mig at se en sund udvikling, hvorimod det er udtryk for en lidt gammeldags holdning, eller måske er det udtryk for en beskyttertrang i forhold til bestemte erhverv, når man ønsker, at sådanne oplysninger bør hemmeligholdes.
Jeg mener simpelt hen, at vi som patienter har krav på at kunne få sådanne oplysninger.
De ydelser, vi får hos tandlægen, betaler vi for i dyre domme, og hvis vi så ikke engang kan stille krav om god og sikker behandling, hvor er
vi så henne?
De patienter, der på grund af fejlbehandling er blevet påført invaliderende smerteproblemer, sidder i hvert fald tilbage med en bitter fornemmelse og tænker ved sig selv: Hvis jeg dog bare havde valgt en anden tandlæge.
Og det valg ønsker vi i Det Konservative Folkeparti at give dem.
Omvendt ønsker vi ikke at hænge nogen op i en gabestok, det ville være usmageligt, for alle kan begå fejl, selv de bedste tandlæger.
Derfor foreslår vi også, at der indføres en bagatelgrænse, som skal fastsættes af Sundhedsstyrelsen.
Man kan derefter i styrelsen vurdere, hvilke tandlæger der gentagne gange har udført decideret sjusket arbejde eller simpelt hen ikke evner at udføre faget.
Vores forslag går ikke ud på, at fordi man laver en enkelt fejl på et tidspunkt i sit virke som tandlæge, skal man straks hænges ud og stemples som en dårlig tandlæge.
Men omvendt må vi sige, at der er behov for at få patienterne gjort opmærksomme på, hvor der desværre ofte bliver lavet fejl.
F.eks. modtog Frederiksborg Amt i perioden 1991-1999
277 klagesager over praktiserende tandlæger, heraf 29 sager mod én tandlæge.
Der findes også andre eksempler, og det betyder i sidste ende, at der går et ukendt antal personer rundt med varige men, fordi de altså ikke har haft mulighed for at tjekke deres tandlæge.
Jeg mener, det er vores opgave som politikere at minimere antallet af fejlbehandlede, og jeg mener, at det her forslag vil være med til at sikre en højere standard og dermed en bedre behandling af patienterne.
Det her bliver jo kontrolleret, så det netop ikke bliver den gabestok, som også jeg er imod.
Det bliver en vurdering
fra Sundhedsstyrelsens side, om der er tale om sjusk, eller om det er et hændeligt uheld.
Det er meget vigtigt for mig, for ellers tror
jeg simpelt hen, at folk skrider til det, jeg vil kalde selvtægt, og selv begynder at hænge folk ud, og der er med Internettet mulighed for at gøre det i dag.